Likumprojekts

**Grozījumi Kredītu reģistra likumā**

Izdarīt [Kredītu reģistra likumā](https://likumi.lv/ta/id/280278-starptautisko-un-latvijas-republikas-nacionalo-sankciju-likums) (Latvijas Vēstnesis, 2012, 92. nr.; 2013, 187. nr.; 2014, 26., 214. nr.; 2017, 41. nr.; 2018, 3. nr.; 2020, 29. nr.) šādus grozījumus:

1. Aizstāt visā likumā vārdus "Latvijas Bankas valde" ar vārdiem "Latvijas Banka".

2.  2. pantā:

izteikt 1. punkta "c" apakšpunktu šādā redakcijā:

"c) Latvijas Bankai papildu iespējas saņemt finanšu tirgus dalībnieku uzraudzībai, finanšu statistikai un makroekonomiskajai analīzei nepieciešamās ziņas;";

izslēgt 1. punkta "d" un "e" apakšpunktu.

3. Izteikt 4. panta sesto daļu šādā redakcijā:

"(6) Izmantojot reģistrā iekļautās ziņas šajā likumā paredzētajam mērķim, Latvijas Bankai ir tiesības sniegt šīs ziņas Latvijas, citu valstu un Eiropas Savienības institūcijām, kā arī starptautiskajām organizācijām."

4.  5. pantā:

izslēgt pirmajā daļā vārdus "un Finanšu un kapitāla tirgus komisijai";

izteikt otro daļu šādā redakcijā:

"(2) Sniedzot ieguldījumu Eiropas Centrālo banku sistēmas uzdevumu izpildes veicināšanā, Latvijas Banka:

1) reģistrā iekļautās ziņas sniedz Eiropas Centrālajai bankai atbilstoši tieši piemērojamos Eiropas Savienības tiesību aktos noteiktajām prasībām un apjomam, tai skaitā tādā veidā, ka ir iespējams tieši vai netieši identificēt klientu, klienta galvinieku, reģistra dalībnieku vai ierobežotu reģistra dalībnieku;

2) ievērojot Eiropas Savienības, tai skaitā Eiropas Centrālās bankas, tiesību aktus, apmainās ar reģistrā iekļautajām ziņām, kas sniegtas Eiropas Centrālajai bankai saskaņā ar Eiropas Centrālās bankas 2016. gada 18. maija regulu (ES) 2016/867 par kredītu un kredītriska mikrodatu vākšanu (turpmāk – regula Nr. 2016/867), ar regulā Nr. 2016/867 noteikto kredītu un kredītriska mikrodatu sniedzējiem, izveidojot regulas Nr. 2016/867 10. panta 1. punktā un 11. pantā paredzēto atgriezenisko saiti, tai skaitā tādā veidā, ka ir iespējams tieši vai netieši identificēt klientu vai klienta galvinieku."

5. Papildināt likumu ar 15.1pantu šādā redakcijā:

"**15.1pants.**(1) Regulā Nr. 2016/867 noteikto kredītu un kredītriska mikrodatu sniedzējam ir tiesības saņemt reģistrā iekļautās ziņas regulas Nr. 2016/867 10. panta 1. punktā un 11. pantā paredzētajā atgriezeniskajā saitē, ko nodrošina Latvijas Banka.

(2) Latvijas Banka, ievērojot Eiropas Savienības, tai skaitā Eiropas Centrālās bankas, tiesību aktus, nosaka prasības un kārtību, kādā tā nodrošina regulas Nr. 2016/867 10. panta 1. punktā un 11. pantā paredzēto atgriezenisko saiti."

6. Izslēgt 18. panta pirmo un trešo daļu.

7. Papildināt 20. pantu ar 8., 9. un 10. punktu šādā redakcijā:

"8) zvērinātam notāram;

9) bāriņtiesai;

10) zvērinātam tiesu izpildītājam."

8. Aizstāt 28. pantā vārdus "Latvijas Bankas valdes priekšsēdētājs, viņa vietnieks vai Latvijas Bankas valdes loceklis" (attiecīgā locījumā) ar vārdiem "Latvijas Bankas padomes loceklis vai darbinieks" (attiecīgā locījumā).

9. Izteikt 29. pantu šādā redakcijā:

"**29. pants.**(1) Latvijas Bankas padome var izveidot komiteju, kuru pilnvaro pieņemt lēmumus par šajā likumā noteikto sankciju piemērošanu.

(2) Latvijas Bankas padome nosaka šā panta pirmajā daļā minētās komitejas sastāvu. Komiteja ir lemttiesīga, ja tās sēdē piedalās vairāk nekā puse komitejas locekļu, un lēmumus pieņem ar sēdes dalībnieku balsu vairākumu. Ja balsu skaits sadalās vienādi, izšķiroša ir sēdes vadītāja balss. Latvijas Banka nosaka komitejas darba organizāciju.

(3) Šā panta pirmajā daļā minētās komitejas izdoto administratīvo aktu var apstrīdēt Latvijas Bankas padomē Administratīvā procesa likumā noteiktajā kārtībā.

(4) Latvijas Bankas padomes saskaņā ar šo likumu izdoto administratīvo aktu var pārsūdzēt Administratīvajā apgabaltiesā. Tiesa triju tiesnešu sastāvā lietu izskata kā pirmās instances tiesa. Administratīvās apgabaltiesas spriedumu var pārsūdzēt, iesniedzot kasācijas sūdzību."

10. Aizstāt 31. panta pirmajā daļā vārdus "Reģistra dalībnieks, ierobežots reģistra dalībnieks un Finanšu un kapitāla tirgus komisija" ar vārdiem "Reģistra dalībnieks un ierobežots reģistra dalībnieks".

11. Papildināt pārejas noteikumus ar 12. punktu šādā redakcijā:

"12. Šā likuma grozījumi, kas saistīti ar Finanšu un kapitāla tirgus komisijas pievienošanu Latvijas Bankai (grozījumi 2. panta 1. punktā, 4. panta sestās daļas izteikšana jaunā redakcijā, grozījumi 5. pantā, 15.1pants, 18. panta pirmās un trešās daļas izslēgšana un grozījumi 31. panta pirmajā daļā), stājas spēkā vienlaikus ar Latvijas Bankas likumu."

Finanšu ministrs

J. Reirs